**Kúpna zmluva**

uzatvorená v súlade s s ust. § 409 a nasl. zákona č. 513/1991 Zb. Obchodný zákonník v znení neskorších predpisov a ust. zákona č. 343/2015 Z. z. o verejnom obstarávaní a zmene a doplnení niektorých zákonov v znení neskorších predpisov

**Zmluvné strany**

**Predávajúci:**

Obchodné meno:

Sídlo:

IČO:

DIČ:

Ič DPH:

Registrácia:

V zastúpení:

Bankové spojenie:

IBAN:

E-mail:

Tel. č.:

(ďalej len „**Predávajúci**“)

a

**Kupujúci:**

Obchodné meno:

Sídlo:

IČO:

DIČ:

Ič DPH:

Registrácia:

V zastúpení:

Bankové spojenie:

IBAN:

(ďalej len „**Kupujúci**“)

(Predávajúci a Kupujúci spoločne aj ako „**zmluvné strany**“)

*Kupujúci sa v súlade so zákonom č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“) na účely tejto rámcovej dohody považuje za verejného obstarávateľa a Predávajúci za uchádzača.*

**Východiskové podklady**

1. Podkladom na uzavretie Kúpnej zmluvy (ďalej aj ako „Zmluva“ alebo „KZ“) sú súťažné podklady a ponuka úspešného uchádzača, predložená do verejnej súťaže na dodanie tovaru pod názvom „**Angiografické prístroje**“ vyhlásenej podľa zákona o verejnom obstarávaní a zverejnenej vo Vestníku verejného obstarávania č. ..................... pod značkou ......................... a v Úradnom vestníku EÚ č. ................ pod značkou č. ............................ . V Zmluve zmluvné strany upravujú podmienky na dodávku predmetu zmluvy.

**Predmet zmluvy**

1. Predmetom tejto Zmluvy je záväzok Predávajúceho dodať Kupujúcemu „**Angiografické prístroje**“, konkrétne – (i) **RTG prístroj pre elektrofyziológiu,** (ii) **Dvojrovinový Angiografický prístroj s príslušenstvom pre potreby intervenčnej rádiológie a neurológie a** (iii) **RTG prístroj intervenčnú kardiológiu** ďalej len „**predmet zmluvy**“ alebo aj „**tovar**“) a záväzok Kupujúceho zaplatiť za dodaný predmet zmluvy cenu podľa tejto Zmluvy.
2. Podrobná špecifikácia predmetu zmluvy je uvedená v Prílohe č. 1, ktorá tvorí neoddeliteľnú súčasť Zmluvy.
3. Predávajúci sa zaväzuje, že dodaný tovar podľa bodu 1 tohto článku Zmluvy je nový, plne funkčný, nepoužitý a nerepasovaný.
4. Pre vylúčenie pochybností sa zmluvné strany dohodli, že dodaním predmetu zmluvy podľa bodu 1 tohto článku Zmluvy sa rozumie:
5. vykonanie služieb spojených s dodaním predmetu zmluvy, t.j. zabezpečenie dopravy do miesta plnenia, jeho vyloženie v mieste plnenia, vybalenie a likvidáciu obalov ;
6. kompletizácia a inštalácia predmetu zmluvy na mieste určenom Kupujúcim;
7. odskúšanie funkčnosti a prevádzkyschopnosti dodaného zariadenia;
8. zaškolenie minimálne 3 zamestnancov Kupujúceho s obsluhou predmetu zmluvy;
9. odovzdanie dokladov pri preberacom konaní - odovzdávací protokol, certifikáty o zhode pre celé zariadenie, všetky potrebné revízne správy potrebné pre správnu funkciu zariadenia a príslušnú legislatívu platnú v tejto dobe pre zdravotnícke zariadenia, záručný list, manuál na obsluhu v listinnej a elektronickej podobe v úradnom jazyku, faktúru a dodací list zariadenia;
10. záverečný odovzdávací kompletný test prístroja potvrdzujúci kompletnosť technických vlastností a plnú funkčnosť zariadenia za prítomnosti primára príslušného oddelenia uskutočnený na začiatku odovzdávacieho konania;
11. vypracovanie a dodanie technologického projektu pre predmet zmluvy, tzn. pre všetky angiografické prístroje uvedené v bode 1 tohto článku Zmluvy, a to najneskôr do 30 dní odo dňa nadobudnutia účinnosti tejto Zmluvy.
12. Záväzok Predávajúceho dodať tovar Kupujúcemu je splnený až splnením všetkých jeho záväzkov podľa tejto Zmluvy.
13. Predávajúci sa ďalej zaväzuje, že bude na predmete zmluvy vykonávať záručný servis a to podľa podmienok dojednaných v tejto Zmluve.

**Podmienky dodania**

1. Predávajúci sa zaväzuje dodať tovar kupujúcemu najneskôr do 90 dní odo dňa písomného oznámenia kupujúceho, že stavebné úpravy z jeho strany na umiestnenie predmetu dodania boli vykonané, najskôr po nadobudnutí účinnosti tejto zmluvy, v pracovné dni v čase od 7:00 hod. do 15:00 hod. , pokiaľ sa zmluvné strany výslovne nedohodnú inak.
2. Miestom plnenia sa rozumie miesto dodania tovaru. Miestom dodania tovaru je: Cesta k nemocnici 1, 974 01 Banská Bystrica, v priestoroch určených Kupujúcim.
3. Kupujúci za účelom prevzatia tovaru zabezpečí v mieste dodania tovaru prístup pre osoby poverené Predávajúcim na čas nevyhnutný na vyloženie, inštaláciu predmetu zmluvy a zaškolenie zamestnancov Kupujúceho s obsluhou predmetu zmluvy.
4. Predávajúci sa zaväzuje, že zaškolenie zamestnancov Kupujúceho s obsluhou predmetu zmluvy podľa predchádzajúcej vety vykoná len prostredníctvom odborne spôsobilých osôb na zaškolenie zamestnancov Kupujúceho s obsluhou predmetu zmluvy.
5. Dopravu predmetu zmluvy na miesto dodania zabezpečuje Predávajúci na vlastné náklady tak, aby bola zabezpečená dostatočná ochrana pred jeho poškodením alebo znehodnotením.
6. Predávajúci je povinný predmet zmluvy nainštalovať a zaškoliť zamestnancov Kupujúceho s obsluhou predmetu zmluvy najneskôr do 14 dní odo dňa jeho dodania Kupujúcemu do miesta dodania, a to na vlastné náklady.
7. Predmet zmluvy sa bude považovať za dodaný, potvrdením dodacieho listu oprávneným zástupcom Kupujúceho. Kupujúci po vykonaní fyzickej kontroly tovaru, poskytovaných záruk, označenia tovaru, súladu dodaného tovaru so špecifikáciou, množstva tovaru, po inštalácii v mieste plnenia, odskúšania funkčnosti a zaškolenia zamestnancov Kupujúceho s obsluhou predmetu zmluvy, potvrdí prevzatie tovaru na dodacom liste.
8. Kupujúci si vyhradzuje právo neprevziať tovar poškodený, neúplný alebo vadný. V prípade, keď na základe fyzickej kontroly tovaru a funkčných skúšok tovaru Kupujúci zistí nezrovnalosti – zrejmé chyby a vady tovaru, resp. jeho nesúlad so špecifikáciou tovaru, ktorá tvorí Prílohu č. 1 tejto Zmluvy, tovar neprevezme a vystaví protokol nezrovnalostí. Predávajúci je povinný na vlastné náklady zrejmé vady dodávok tovaru odstrániť a to najneskôr do 48 hodín od uplatnenej reklamácie.
9. V prípade omeškania Predávajúceho s dodaním tovaru v dohodnutom termíne, má Kupujúci nárok na zmluvnú pokutu vo výške 0,05 % denne z celkovej ceny tovaru s DPH uvedenej v Prílohe č. 2 tejto Zmluvy. Zaplatením zmluvnej pokuty nie je dotknutý nárok Kupujúceho na náhradu škody. Pokiaľ tovar nebude dodaný ani v dodatočnej lehote určenej Kupujúcim, Kupujúci je oprávnený odstúpiť od Zmluvy /a to aj v časti/ a má nárok na náhradu škody, ktorá mu nedodaním tovaru vznikla; škodou sa v tomto prípade rozumie aj rozdiel medzi kúpnou cenu podľa tejto Zmluvy a kúpnou cenou, za ktorú Kupujúci obstaral tovar u iného dodávateľa z dôvodu omeškania Predávajúceho.
10. Vlastnícke právo prechádza na Kupujúceho dňom, kedy došlo k úhrade kúpnej ceny za tovar. Nebezpečenstvo škody prechádza na Kupujúceho dodaním tovaru od Predávajúceho, to neplatí ak ku škode došlo počas inštalácie alebo zaškolenia zamestnancov Kupujúceho s obsluhou predmetu Zmluvy vykonávaných Predávajúcim.

**Kúpna cena a platobné podmienky**

1. Kupujúci neposkytne Predávajúcemu preddavok ani zálohu na predmet zmluvy.
2. Kúpna cena tovaru, vrátane rozpisu jednotlivých položiek predmetu zmluvy v prípade, ak je to relevantné, je stanovená vzájomnou dohodou zmluvných strán v zmysle zákona NR SR č. 18/1996 Z.z. o cenách v znení neskorších predpisov, vyhlášky MF SR č. 87/1996 Z.z., ktorou sa vykonáva zákon NR SR č. 18/1996 Z.z. o cenách v znení neskorších predpisov, s aktuálnym Cenovým opatrením MZ SR, ktorým sa stanovuje rozsah regulácie cien v oblasti zdravotníctva, v prípade ak je to relevantné. Takto stanovená cena za predmet zmluvy je uvedená v Prílohe č. 2, ktorá tvorí neoddeliteľnú súčasť Zmluvy.
3. Kúpna cena podľa tohto článku Zmluvy, je cenou za nový kompletne funkčný tovar bez akýchkoľvek právnych a faktických vád. V kúpnej cene je zahrnuté: zabezpečenie dopravy do dohodnutého miesta dodania, dopravu Predávajúceho do miesta poskytnutia služby a späť, ako aj všetky ostatné náklady Predávajúceho vynaložené v súvislosti s dodaním tovaru a/alebo poskytnutím služby Kupujúcemu, inštaláciou predmetu zmluvy, prevodom vlastníctva k predmetu zmluvy na Kupujúceho, zaškolením zamestnancov Kupujúceho a záručný servis.
4. Kúpna cena je splatná v 8 splátkach, uhrádzaných štvrťročne, po dobu 2 rokov, na základe faktúr riadne vystavených Predávajúcim a doručených Kupujúcemu.
5. Zmluvné strany sa dohodli, že Predávajúci vystaví faktúru na prvú splátku, za dodávku tovaru po dodaní tovaru, jeho inštalácii a zaškolení zamestnancov Kupujúceho, najneskôr však do piateho pracovného dňa mesiaca, nasledujúceho po mesiaci, v ktorom bol tovar dodaný.
6. Zmluvné strany sa dohodli, že platba za plnenie sa realizuje výlučne bezhotovostným platobným stykom na základe faktúr doručených Predávajúcim a to za riadne a včas poskytnuté plnenie.
7. Splatnosť faktúry je 30 kalendárnych dní odo dňa jej doručenia Kupujúcemu.
8. V prípade omeškania Kupujúceho s úhradou faktúry v lehote splatnosti podľa predchádzajúceho bodu má Predávajúci nárok na úhradu úrokov z omeškania vo výške 0,05% denne z fakturovanej sumy, za každý aj začatý deň omeškania Kupujúceho s úhradou faktúry.
9. Každá faktúra musí obsahovať náležitosti podľa platných právnych predpisov a tejto Zmluvy. Prílohou faktúry vystavenej Predávajúcim musí byť kópia dodacieho listu. V prípade, že doručená faktúra nebude vystavená správne, je Kupujúci oprávnený predmetnú faktúru vrátiť Predávajúcemu na opravu alebo doplnenie. Predávajúci je povinný vystaviť novú faktúru a doručiť ju Kupujúcemu, pričom lehota splatnosti plynie až od doručenia riadne vystavenej faktúry.
10. Predávajúci podpisom tejto Zmluvy zároveň potvrdzuje, že výsledná kúpna cena za tovar je v súlade s aktuálne obvyklou trhovou cenou tovaru (t.j. v čase lehoty na predkladanie ponúk).
11. V prípade, že sa vyhlásenie Predávajúceho podľa predchádzajúceho bodu ukáže v budúcnosti ako nepravdivé (t.j. ak kúpna cena tovaru nebude zodpovedať obvyklej trhovej cene tovaru v čase lehoty na predkladanie ponúk), Kupujúci je oprávnený uplatniť si z tohto titulu u Predávajúceho zmluvnú pokutu vo výške vzniknutého cenového rozdielu.

**Záručné podmienky**

1. Predávajúci zodpovedá za to, že dodaný tovar spĺňa kvalitatívne a technické vlastnosti, zodpovedajúce požiadavkám, ktoré sú stanovené všeobecne záväznými právnymi predpismi, zákonmi NR SR a nariadeniami vlády SR, ako i normami a požiadavkami smerníc a nariadení Európskej únie a požiadavkami Kupujúceho uvedenými v tejto Zmluve. Predávajúci sa zároveň zaväzuje, že tovar ku dňu jeho dodania bude v jeho výlučnom vlastníctve a nebude zaťažený žiadnymi právami tretích osôb a že zároveň bude spĺňať všetky všeobecne záväznými právnymi predpismi a technickými normami stanovené požiadavky na akosť, kvalitu, funkčnosť a prevádzkyschopnosť, ako aj všetky bezpečnostné, požiarne, hygienické a zdravotné normy. V prípade, že sa tak nestane, má tovar vady.
2. Predávajúci poskytne Kupujúcemu záruku na dodaný tovar v trvaní minimálne 24 mesiacov od dodania tovaru tzn. odo dňa jeho inštalácie v mieste plnenia, poučenia a zaškolenia zamestnancov Kupujúceho s obsluhou predmetu zmluvy a uvedenia tovaru do prevádzky.
3. Predávajúci je povinný odovzdať Kupujúcemu záručný list na predmet zmluvy.
4. Skryté vady a vady nezistené pri preberacom konaní Kupujúci bez zbytočného odkladu reklamuje. Reklamáciu uplatní písomnou formou u Predávajúceho najneskôr do uplynutia záručnej doby. Kupujúci je povinný neodkladne informovať Predávajúceho o vade a to telefonicky na hot line t.č.1 ...................., t.č.2 ...................... alebo mailom a to na adresu .................................. Do popisu je treba uviesť popis vady, vadnú časť, skupinu, celok, prípadne sériové číslo, podľa inštrukcii z hot line linky. Predávajúci je povinný zabezpečiť prístupnosť hot line linky 24 hod. denne a 7 dní v týždni.
5. Zoznam osôb oprávnených nahlasovať vady bude predložený Predávajúcemu pri zaškolení obsluhy predmetu zákazky.
6. Kupujúcemu vyplývajú z opakujúcich sa vád nasledovné nároky:

- možnosť odstúpenia od Zmluvy a to aj v časti;

- požadovať do určeného termínu bezplatnú výmenu vadného predmetu zmluvy;

- požadovať primeranú zľavu z kúpnej ceny;

- požadovať odstránenie vád tovaru;

- požadovať náhradu vzniknutej škody, pričom spôsob uplatnenia svojho nároku Kupujúci oznámi Predávajúcemu v písomnej reklamácii.

1. Pre dodržanie podmienky písomnej reklamácie postačí uplatniť reklamáciu faxom, resp. e-mailom. Predávajúci a Kupujúci sa dohodli, že ustanovenia § 428 od. 1 písm. b) a c) Obchodného zákonníka sa nepoužijú a Kupujúci má nároky z vád tovaru vždy, ak tieto vady boli oznámené v lehote uvedenej v tomto článku Zmluvy.
2. Na účely tejto KZ sa oprávnenou reklamáciou rozumie každá reklamácia, ktorá sa týka vád dodaného tovaru.
3. Záručná doba neplynie po dobu, po ktorú nemohol Kupujúci predmet zmluvy užívať pre vady, za ktoré zodpovedá Predávajúci.
4. Ak má tovar vady a Kupujúci tieto vady oznámil Predávajúcemu, Kupujúci si môže uplatniť niektorý z nárokov z vád tovaru podľa § 436 ods. 1 Obchodného zákonníka. Voľba medzi nárokmi z vád patrí Kupujúcemu.
5. Pokiaľ si Kupujúci neuplatní konkrétny spôsob odstránenia vady, alebo pokiaľ je vada neodstrániteľná spôsobom, ktorý zvolil Kupujúci, Predávajúci sa zaväzuje, že zvolí taký spôsob odstránenia vady, ktorý je najefektívnejší a najviac zodpovedá potrebám Kupujúceho.
6. Ak Predávajúci neodstráni vadu ani v primeranej lehote, ktorú mu Kupujúci určil, alebo ak vyhlási, že vadu neodstráni, alebo ak je vada neodstrániteľná, Kupujúci je oprávnený od zmluvy odstúpiť /a to aj v časti/.
7. Predávajúci zodpovedá za škodu, ktorá vznikne Kupujúcemu alebo tretím osobám v dôsledku toho, že predmet zmluvy má vady. Predávajúci zároveň zodpovedá za škodu spôsobenú Kupujúcemu nepravdivosťou a/alebo neúplnosťou ktoréhokoľvek z vyhlásení Predávajúceho v tejto Zmluve.
8. V ostatných prípadoch, neupravených touto Zmluvou, sa budú zmluvné strany riadiť ustanoveniami § 422 a nasl. Obchodného zákonníka, ktoré upravujú nároky zo zodpovednosti za vady tovaru.

**Záručný servis**

1. Predávajúci sa zaväzuje poskytovať Kupujúcemu záručný servis a opravy ním dodaných tovarov po celú dobu poskytovanej záruky, vrátane vykonávania pravidelných odborných prehliadok v intervaloch stanovených výrobcom a vrátane dodávky originálnych náhradných dielcov.
2. Predávajúci sa zaväzuje k poskytovaniu záručného servisu a opráv podľa predchádzajúceho bodu takto:

* vadu prístroja, pri ktorej nie sú potrebné náhradné diely je Predávajúci povinný odstrániť do 48 hod. od nahlásenia poruchy autorizovaným servisným technikom;
* vadu prístroja, pri ktorej sú potrebné náhradné diely je Predávajúci povinný odstrániť do 72 hod. od nahlásenia poruchy autorizovaným servisným technikom;
* počas záručnej doby je povinný autorizovaný servisný technik nastúpiť na odstránenie vady do 24 hod. od nahlásenia poruchy v pracovný deň od:7:00 hod. do 16:00 hod., resp. do 12 hod. nasledujúci pracovný deň, pokiaľ vada bola nahlásená po 16:00 hod.;
* počas záručnej doby v prípade, že sa dá vada odstrániť vzdialeným prístupom, je Predávajúci povinný začať túto vadu odstraňovať do 12 hod. od nahlásenia poruchy, resp. do 12 hod. nasledujúci pracovný deň, pokiaľ vada bola nahlásená po 16:00 hod.

1. V prípade, že autorizovaný servisný technik Predávajúceho nenastúpi na odstránenie vady v lehotách ustanovených v predchádzajúcom bode, je Kupujúci oprávnený uplatniť si u Predávajúceho zmluvnú pokutu vo výške 100 EUR za každú aj začatú hodinu omeškania s nástupom na odstránenie vady.
2. Predávajúci garantuje dodanie kompletných originálnych náhradných dielov a pozáručný servis na predmet zmluvy po dobu min. 10 rokov od dňa zakúpenia predmetu zmluvy.
3. Predávajúci sa zaväzuje najneskôr 14 dní pred uplynutím záručnej doby vykonať bezplatnú bezpečnostno-technickú prehliadku a bezplatné odstránenie všetkých zistených vád a nedostatkov spadajúcich pod záruku.
4. Pre vylúčenie pochybností zmluvné strany výslovne uvádzajú, že cena za poskytovanie a vykonávanie záručného servisu podľa tohto článku Zmluvy, vrátane dodávania náhradných dielov, je zahrnutá v cene uvedenej v Prílohe č. 2 k tejto Zmluve. Predávajúci nie je oprávnený účtovať Kupujúcemu cenu za vykonávanie záručného servisu.

**Platnosť Zmluvy**

1. Táto Zmluva nadobúda platnosť dňom jej podpísania zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv.
2. Zmluva sa uzatvára na dobu určitú odo dňa jej účinnosti do splnenia dodávky tovaru, okrem ustanovení Zmluvy, z obsahu ktorých vyplýva iná doba platnosti a účinnosti (napr. záručná doba a záručný servis).
3. Platnosť tejto Zmluvy je možné ukončiť pred uplynutím doby uvedenej v bode 2 tohto článku:

a) dohodou zmluvných strán,

b) odstúpením od zmluvy,

c) písomnou výpoveďou ktorejkoľvek zo zmluvných strán, a to aj bez uvedenia dôvodu, výpovedná lehota je v tom prípade 1 mesiac, a začína plynúť od prvého dňa kalendárneho mesiaca nasledujúceho po doručení výpovede.

1. Počas platnosti a účinnosti KZ Predávajúci nie je oprávnený (teda nesmie) svoje dodávateľské práva na predmet zmluvy, ktoré mu vyplývajú zo zmluvného vzťahu uzavretého na základe výsledku verejného obstarávania s Kupujúcim, preniesť na iného dodávateľa alebo odstúpiť inému dodávateľovi.

**Odstúpenie od Zmluvy**

1. Odstúpenie je účinné dňom doručenia písomného oznámenia o odstúpení od Zmluvy druhej zmluvnej strane. V prípade pochybností sa má za to, že oznámenie o odstúpení bolo doručené na tretí deň odo dňa jeho zaslania poštou doporučene na adresu sídla druhej zmluvnej strany, pričom deň odoslania sa do tejto lehoty nepočíta. Odstúpením od zmluvy nie je dotknuté právo na náhradu škody a na úhradu zmluvnej pokuty, na ktorej vznikol nárok pred odstúpením od Zmluvy.
2. Spôsob odstúpenia od zmluvy sa riadi ustanoveniami § 345 a nasl. zák. č. 513/1991 Zb. Obchodný zákonník v znení neskorších predpisov, ak v tejto zmluve nie je dohodnuté niečo iné.
3. Zmluvné strany označujú za podstatné porušenie zmluvy najmä porušenie nasledujúcich zmluvných povinností:
4. za podstatné porušenie tejto KZ zo strany Kupujúceho sa považuje neuhradenie faktúry do 30 dní po lehote splatnosti.
5. za podstatné porušenie tejto KZ zo strany Predávajúceho sa považuje porušenie zmluvných povinností, a to predovšetkým akékoľvek omeškanie Predávajúceho s riadnym plnením predmetu zmluvy podľa dohodnutých zmluvných podmienok, nesplnenie povinností podľa článku III. ods. 3 tejto KZ, nesplnenie povinností podľa článku IV. ods. 1 a 6 tejto KZ. Zároveň sa za podstatné porušenie KZ považuje omeškanie Predávajúceho s riadnym odstránením vád podľa Článku VII. tejto KZ. Kupujúci je oprávnený odstúpiť od KZ aj v prípadoch uvedených v tejto Zmluve.
6. Kupujúci je v prípade, ak to vzhľadom na charakter a povahu predmetu tejto KZ relevantné, oprávnený od tejto KZ odstúpiť v celom rozsahu, ak mu Predávajúci písomne oznámi, že nie je z objektívnych alebo subjektívnych dôvodov schopný plniť dodávku zmluvného tovaru alebo dodávku niektorého jeho druhu podľa tejto KZ. Odstúpenie od zmluvy je účinné dňom doručenia písomného odstúpenia od zmluvy Predávajúcemu.

**Osobitné ustanovenia**

1. Zmluvné strany sa dohodli, že zmluvná strana v postavení veriteľa nepostúpi akúkoľvek svoju pohľadávku z tejto Zmluvy tretej osobe bez predchádzajúceho písomného súhlasu dlžníka – Kupujúceho. Písomný súhlas dlžníka s týmto právnym úkonom je zároveň platný len za podmienky, že bol na tento úkon udelený predchádzajúci písomný súhlas Ministerstva zdravotníctva SR. V prípade, že dôjde zo strany veriteľa k porušeniu tejto dohody a svoje práva a povinnosti z tejto Zmluvy postúpi tretej osobe, bude toto postúpenie v súlade s § 39 zákona č. 40/1964 Zb. Občianskeho zákonníka v znení neskorších predpisov považované za neplatné. Súhlas dlžníka s postúpením pohľadávok veriteľa podľa predchádzajúcej vety nie je potrebný:
2. pri postúpení pohľadávok veriteľov akciových spoločností, ktorých 100%-ným akcionárom je Ministerstvo zdravotníctva SR v lehote splatnosti a 60 dní po lehote ich splatnosti,
3. pri postúpení pohľadávok veriteľov podriadených organizácií uvedených v Článku I, písm. A) a neziskových organizácií podľa Článku I, písm. C) príkazu ministra zdravotníctva SR č. 7/2017 financovaných z kapitálových prostriedkov Ministerstva zdravotníctva SR alebo eurofondov.
4. Predávajúci sa zaväzuje súčasne so Zmluvou vrátane príloh v písomnej podobe, zaslať Zmluvu zároveň Kupujúcemu aj elektronicky na adresu: zmluvy@suscch.eu, ako dokument programu word alebo zošit programu excel.

**Subdodávatelia**

1. V prípade, ak Predávajúci zabezpečuje časť plnenia predmetu zmluvy prostredníctvom svojich subdodávateľov, zodpovedá za riadne plnenie predmetu zmluvy tak, akoby ho zabezpečil v celom rozsahu sám.
2. Predávajúci garantuje spôsobilosť subdodávateľov pre plnenie predmetu zmluvy.
3. Ak Predávajúci zmení, resp. doplní nového subdodávateľa je povinný najneskôr v deň, ktorý predchádza dňu účinnosti zmeny, aktualizovať znenie Prílohy č. 3 tejto KZ – Zoznam subdodávateľov a podiel subdodávok a doručiť ju Kupujúcemu spolu s písomným oznámením, v ktorom uvedie všetky podrobnosti týkajúce sa zmeny, resp. doplnenia nového subdodávateľa, pričom účastníci dohody sa zároveň výslovne dohodli, že pre prijatie zmeny, resp. doplnenie subdodávateľa sa nevyžaduje uzavretie samostatného písomného dodatku. Nedodržanie povinností stanovených predávajúcemu týmto ustanovením KZ sa považuje za podstatné porušenie zmluvných podmienok Predávajúcim a zakladá právo kupujúceho odstúpiť o tejto KZ. Predávajúci je zároveň povinný nahradiť škodu, ktorá vznikla Kupujúcemu porušením tejto povinnosti.
4. V prípade zistenia, že subdodávateľ počas trvania tejto KZ nie je v súlade s ust. § 11 ods.1 zákona č. 343/2015 Z. z. o verejnom obstarávaní v znení neskorších predpisov, zapísaný v registri partnerov verejného sektora, je Kupujúci oprávnený od tejto KZ odstúpiť.
5. Predávajúci je povinný na požiadanie Kupujúceho predložiť Kupujúcemu všetky zmluvy uzavreté v súvislosti s plnením podľa tejto KZ so subdodávateľmi.

**Záverečné ustanovenia**

1. Práva a povinnosti zmluvných strán, pokiaľ nie sú upravené touto Zmluvou, sa riadia príslušnými ustanoveniami Obchodného zákonníka a príslušnými všeobecne záväznými právnymi predpismi, platnými na území Slovenskej republiky.
2. Meniť alebo dopĺňať obsah tejto Zmluvy je možné iba formou písomných dodatkov, ktoré budú platné, ak budú riadne potvrdené a podpísané oprávnenými zástupcami oboch zmluvných strán.
3. Táto dohoda je vyhotovená v štyroch rovnopisoch, pričom každá zo zmluvných strán obdrží po dve vyhotovenia.
4. Zmluvné strany sú uzrozumené s tým, že táto Zmluva sa považuje za povinne zverejňovanú zmluvu v zmysle zákona č. 211/2000 Z.z. o slobodnom prístupe k informáciám v znení neskorších predpisov. Zároveň zmluvné strany súhlasia s tým, že Kupujúci, zverejní celý obsah tejto Zmluvy v Centrálnom registri zmlúv vedenom Úradom vlády SR a to v rozsahu a štruktúre, ktorá je daná nariadením vlády SR č. 498/2011 Z.z. ktorým sa ustanovujú podrobnosti o zverejňovaní zmlúv v Centrálnom registri zmlúv a náležitosti informácie o uzatvorení zmluvy.
5. Ak niektoré ustanovenia tejto Zmluvy sú neplatné, alebo sú platné len sčasti alebo neskôr stratia platnosť, nie je tým dotknutá platnosť ostatných ustanovení. Namiesto neplatných ustanovení sa použije úprava, ktorá sa čo najviac približuje zmyslu a účelu tejto Zmluvy.
6. Zmluvné strany vyhlasujú, že si túto Zmluvu pred jej podpísaním prečítali, jej obsahu porozumeli, Zmluva je prejavom ich slobodnej a vážnej vôle, Zmluva nebola uzatvorená v tiesni, ani za inak nevýhodných podmienok a na znak súhlasu ju popísali.
7. Neoddeliteľnou súčasťou tejto Zmluvy sú nasledujúce prílohy:
8. Príloha č. 1 – Špecifikácia predmetu Zmluvy
9. Príloha č. 2 – Kalkulácia kúpnej ceny
10. Príloha č. 3 – Zoznam subdodávateľov

V .........................................., dňa ......................... V Banskej Bystrici, dňa ...............................

Predávajúci: Kupujúci:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MUDr. Juraj Frajt, MPH

predseda predstavenstva

Stredoslovenského ústavu srdcových

a cievnych chorôb, a.s.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MUDr. Matej Vozár, MPH

podpredseda predstavenstva

Stredoslovenského ústavu srdcových

a cievnych chorôb, a.s.